《过马肝峡石形与色皆如马肝迸出峭壁之上予观》
宋代·袁说友

巉岩复巉岩，昨日通灵滩。
通灵二十里，有峡名马肝。
一山削壁二万仞，中有突兀如芝蟠。
轮囷累片叶，盘结分枝栾。
宛然老枝菌，如出枯树端。
大窠数尺迸崖缝，小者四五高低攒。
往来竞称马肝石，不悟石芝为异观。
朝廷日清明，郡国无旷官。
钟此温厚气，瑞划凝巑岏。
不见为羊又为马，石芝灵异元非难。
此芝瑞峡中，一一行人看。
何人果妙丹青手，便可图上归长安。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。